Ľ. Mušková, poslankyňa: (2003-09-09):
Z. Martináková, podpredsedníčka NR SR: V rozprave ďalej vystúpi pán poslanec Krajči. G. Krajči, poslanec: Vážená pani predsedajúca, vážený pán minister, kolegyne, kolegovia. Dovoľte mi len v krátkosti reagovať na predložený návrh zákona o zriadení Univerzity Hansa Selyeho v Komárne. Vzhľadom na to, že predo mnou kolegovia v podstate analyzovali situáciu a povedali veci, s ktorými sa stotožňujem, nechcel by som opakovať tieto skutočnosti, obmedzím sa preto len na isté reakcie týkajúce sa dôvodovej správy. Pán minister sa opieral predovšetkým o to, že takáto úloha vyplýva z Programového vyhlásenia vlády Slovenskej republiky. Treba si dať teda otázku, čo je to programové vyhlásenie vlády, a všetci si odpovieme, že je to istý politický dokument, ktorý vznikol po voľbách a je dočasný, pretože táto vláda má mandát na štyri roky a potom čo? Bude nová politická situácia, prídu nové politické strany, možno, že tu bude politická strana Rusínov, Rómov a znovu budeme prerokúvať návrh zákona o zriadení univerzity Rómov, Rusínov, Poliakov, karpatských Nemcov a neviem iných národností, ktoré na Slovensku žijú. Druhý dokument, o ktorý sa opiera dôvodová správa, hovorí, že na vyrovnanie vzdelanostnej štruktúry občanov slovenskej národnosti a maďarskej národnosti podľa súčasného stavu je potrebné, aby vysokoškolské vzdelanie získalo približne 20-tisíc príslušníkov maďarskej národnostnej menšiny. Keby som tú otázku alebo túto vetu preformuloval, opýtam sa, koľko by bolo potrebné na vyrovnanie, aby sa vyrovnali slovenským občanom Rómovia. Dvestotisíc. Potom čo je prioritné? Riešiť otázku 20-tisíc alebo 200-tisíc. A tu aj odpoviem na otázku, ktorú dal pán Albert,  keď hovoril, aby sme boli tolerantní k slabým a k hovoriacim iným jazykom. Ja som za a v tom prípade musím povedať, že občania maďarskej národnosti žijúci na Slovensku nie sú slabí. Sú veľmi silne a dobre zastúpení v Národnej rade Slovenskej republiky, majú zastúpenie vo vláde Slovenskej republiky, a teda z hľadiska národnosti sú najsilnejší, čiže buďme tolerantní aj k slabším, a to sú iné národnosti, a preto hľadajme možnosť, ako riešiť aj ich. Keď chceme riešiť sociálnu  otázku zriadením univerzity, tak zriaďme na východnom Slovensku rómsku univerzitu a vyriešime si tiež nezamestnanosť. Čo sa týka otázky protiústavnosti, naozaj treba zvážiť, či tento zákon neumožňuje alebo neberie práva občanom hovoriacim po slovensky študovať na tejto vysokej škole, pretože žiadny Slovák nemá šancu prijímacie pohovory na tejto škole urobiť, pretože neovláda maďarský jazyk. Tým v podstate dochádza naozaj k diskriminácii slovenských občanov, ktorí žijú na území, o ktorom hovoríme, to znamená v Komárňanskom okrese alebo na juhu Slovenska. Nechcem tu spomínať opäť otázku akreditácie, o tom hovoril  už pán Čaplovič. Jednoducho Akreditačná komisia neschválila uznesenie k zriadeniu tejto univerzity, a preto by som vás chcel poprosiť, aby sme politický akt programového vyhlásenia nenadradili nad systém školskej výchovy a vzdelávania nad školskú politiku Slovenskej republiky. Je to nesystémový krok, ktorým otvárame nedozerné možnosti, ktoré potom vznikajú, a nabúrame si samotný systém prípravy a výchovy vzdelávania v Slovenskej republike. Chcem vás preto poprosiť, aby sme naozaj zvážili, či pokračovať v rokovaní o tomto zákone a na upokojenie celej situácie navrhujem, aby sme podľa § 73 zákona č. 350/1996 Z. z. o rokovacom poriadku ods. 3 písm. b) nepokračovali v rokovaní o návrhu tohto zákona. Ďakujem. Z. Martináková, podpredsedníčka NR SR: Faktické poznámky. Uzatváram možnosť hlásiť s faktickými poznámkami. Pán podpredseda Bugár.